DECRETO 100/2008, do 17 de abril, polo que se aproba o convenio entre a Consellería de Política Territorial, Obras Públicas e Transportes e Autoestradas de Galicia, Autopistas de Galicia, Concesionaria de la Xunta de Galicia, S.A., para a execución de ramais de enlace na autoestrada do Val Miñor (AG-57), a súa integración na concesión administrativa e a súa modificación.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 16/05/2008

Autoestradas de Galicia, Autopistas de Galicia, Concesionaria de la Xunta de Galicia, S.A., é a titular da concesión administrativa da Xunta de Galicia para a construción, conservación e explotación das autoestradas A Coruña-Carballo e Puxeiros-O Val Miñor, consonte o Decreto 23/1995, do 20 de xaneiro, polo que se lle adxudicou a concesión á entidade que posteriormente constituíu a mencionada sociedade.
A autoestrada do Val Miñor (AG-57) atópase en servizo desde maio de 1999, e ao longo destes anos de explotación constatáronse importantes limitacións na súa accesibilidade provocadas polo incremento de movementos cara á costa.
Así mesmo, a elevada estacionalidade que caracteriza o tráfico nesta zona, xerou unha crecente demanda social nos municipios de Nigrán, Gondomar e Baiona, tratando de sacarlle maior proveito á utilización desta infraestrutura.
Todo isto deu lugar á consideración de que a conformación inicial dos enlaces de acceso á autoestrada AG-57 resultan insuficientes para a prestación do servizo aos municipios do sur da comarca de Vigo como consecuencia do seu desenvolvemento.
A Consellería de Política Territorial, Obras Públicas e Transportes, como concedente da concesión para a construción, conservación e explotación das autoestradas AG-55 e AG-57 concluíu que, para dar solución a estes problemas, é preciso executar actuacións para mellorar o servizo público en todo o corredor Vigo-Baiona, completando os movementos dos enlaces de Sabarís, Nigrán e A Ramallosa, e construír un novo enlace que facilite o acceso ao polígono industrial de Porto do Molle.
Este decreto apróbase ao amparo do artigo 25 da Lei 8/1972, do 10 de maio, de construción, conservación e explotación de autoestradas en réxime de concesión, e contou coa audiencia e conformidade da sociedade concesionaria.
Na súa virtude, por proposta da conselleira de Política Territorial, Obras Públicas e Transportes, co informe da Consellería de Economía e Facenda, de acordo co ditame do Consello Consultivo de Galicia, e logo de deliberación do Consello da Xunta de Galicia na súa reunión do día dezasete de abril de dous mil oito,
DISPOÑO:
Artigo 1º.-Aprobación do convenio.
Apróbase o convenio, que se recolle no anexo, sobre a execución de ramais de enlace de Nigrán, A Ramallosa, Sabarís, na autoestrada do Val Miñor (AG-57).
Artigo 2º.-Réxime xurídico da concesión.
O réxime xurídico da concesión da que é titular Autoestradas de Galicia, Autopistas de Galicia, Concesionaria de la Xunta de Galicia, S.A., será o vixente (constituído fundamentalmente: polo establecido no correspondente contrato da concesión; pola normativa de aplicación ás autoestradas de peaxe-Lei 8/1972, do 10 de maio; Decreto 215/1973, do 25 de xaneiro, e disposicións ditadas no seu desenvolvemento; pola Lei 4/1994, do 14 de setembro, de estradas de Galicia; e, supletoriamente, polo texto refundido da LCAP, aprobado polo Real decreto lexislativo 2/2000, do 16 de xuño, e demais normas complementarias) coas modificacións que se recollen no convenio que se aproba, e que se incorpora como anexo.
Disposición derradeira
Este decreto producirá efectos desde a súa publicación no Diario Oficial de Galicia.
Santiago de Compostela, dezasete de abril de dous mil oito.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas
e Transportes
Convenio entre a Consellería de Política Territorial, Obras Públicas e Transportes da Xunta de Galicia e Autoestradas de Galicia, Autopistas de Galicia, Concesionaria de la Xunta de Galicia, S.A., para a execución de ramais de enlace na autoestrada do Val Miñor (AG-57), a súa integración na concesión administrativa e a súa modificación
Santiago de Compostela, .... de... de dous mil oito.
Reunidos dunha parte, María José Caride Estévez, conselleira de Política Territorial, Obras Públicas e Transportes da Xunta de Galicia, facultada para a formalización deste acordo pola Lei 1/1983, do 22 de febreiro, reguladora da Xunta e da súa Presidencia.
Doutra parte, Luis Fernando del Rivero Asensio, en nome e representación de Autoestradas de Galicia, Autopistas de Galicia, Concesionaria de la Xunta de Galicia, S.A.
As partes recoñécense, na calidade en que interveñen, con capacidade legal necesaria e
Expoñen:
I. A autoestrada do Val Miñor (AG-57) é unha infraestrutura viaria que desempeña un relevante papel vertebrador para os municipios do sur da área de influencia de Vigo, favorecendo as interrelacións sociais e económicas entre os concellos de Vigo, Gondomar, Nigrán e Baiona.
II. A Xunta de Galicia, mediante Decreto 23/1995, do 20 de xaneiro, adxudicou a concesión administrativa de construción, conservación e explotación das autoestradas A Coruña-Carballo e Puxeiros-O Val Miñor á Empresa Nacional de Autopistas, S.A., formalizándose o contrato concesional ante o notario Domingo Enrique Gutiérrez Aller, o día 11 de setembro de 1995, baixo o número 1.261 do seu protocolo, a favor da entidade mercantil Autoestradas de Galicia, Autopistas de Galicia, Concesionaria de la Xunta de Galicia, S.A. (en diante Autoestradas de Galicia) constituída para o efecto pola sociedade adxudicataria.
III. Esta autoestrada atópase en servizo desde maio de 1999 e ao longo destes anos de explotación constátase que na AG-57:
a) Os movementos en dirección cara á costa foron intensificándose, e na actualidade atopan certas limitacións na súa accesibilidade. Estas limitacións acentúanse de xeito importante nos meses de verán.
b) A elevada estacionalidade que caracteriza o tráfico nesta zona xerou unha crecente demanda social nos municipios de Nigrán, Gondomar e Baiona tratando de sacarlle maior proveito á utilización desta infraestrutura.
O que deu lugar á consideración de que a conformación inicial dos enlaces de acceso á autoestrada AG-57 resultaban insuficientes para a prestación do servizo aos municipios do sur da comarca de Vigo, como consecuencia do desenvolvemento en canto á poboación e ao tráfico experimentado pola zona.
IV. A Consellería de Política Territorial, Obras Públicas e Transportes (en diante CPTOPT), como entidade concedente da concesión para a construción e explotación das autoestradas AG-55 e AG-57, elaborou diversos estudos para analizar esta problemática e formular as posibles alternativas co obxecto de mellorar a funcionalidade da autoestrada do Val Miñor. Tras os estudos de tráfico, trazado e económicos realizados concluíuse que, para dar solución a este problema, é preciso executar actuacións para mellorar o servizo público en todo o corredor Vigo-Baiona, completando os movementos dos enlaces de Sabarís, Nigrán e A Ramallosa, e construíndo un novo enlace que facilite o acceso ao polígono industrial de Porto do Molle desenvolvido pola zona franca de Vigo.
V. O mecanismo máis axeitado para materializar a ampliación da autoestrada é o previsto no artigo 25 da Lei 8/1972, do 10 de maio, de construción, conservación e explotación de autoestradas en réxime de concesión, e na cláusula 103 do Decreto 215/1973, do 25 de xaneiro, polo que se aprobou o prego de cláusulas xerais para a construción, conservación e explotación de autoestradas en réxime de concesión. Deste modo, dada a conveniencia da ampliación da autoestrada, a Administración pode chegar a un convenio co concesionario a que se establezan as condicións particulares as que debe suxeitarse a realización das obras e a súa repercusión para manter o equilibrio económico-financeiro da concesión, deixando inalteradas as normas que rexeron para a adxudicación en todos aqueles extremos que non sexan obxecto de modificación.
VI. Por outra banda, mediante resolución da Consellería de Política Territorial, Obras Públicas e Vivenda do 22 de marzo de 2003, a Administración autonómica manifestou a súa intención de promover os cambios normativos ou contractuais precisos para que a actualización anual de tarifas de peaxe resultase de aplicación o día 1 de xaneiro de cada exercicio. Neste sentido, a Xunta de Galicia considera procedente regularizar nestes momentos, a situación contractual das peaxes da concesión mediante a modificación dos termos do contrato polo acordo coa sociedade concesionaria ao amparo do principio de autonomía da vontade do artigo 4 do texto refundido da Lei de contratos das administracións públicas, aprobado polo Real decreto lexislativo 2/2000, do 16 de xuño (TRLCAP). Este cambio non constitúe en todo caso unha modificación substancial do contrato de concesión que afecte os termos de adxudicación do concurso.
VII. A CPTOPV, os concellos de Baiona, Gondomar e Nigrán, e a sociedade concesionaria, asinaron un acordo o 17 de xuño de 2005 co obxecto de regular a ampliación da concesión. Non obstante, producíronse novas circunstancias e o interese xeral aconsella substituír os termos do dito acordo por este convenio. En particular, estas circunstancias inclúen, entre outros, o acordo entre a CPTOPT e o Consorcio da Zona Franca de Vigo para a construción dun enlace en Porto do Molle, a revisión do orzamento das obras e a revisión das previsións de tráfico.
VIII. Co fin de regular as condicións particulares a que se deberá someter a execución da ampliación da autoestrada do Val Miñor (AG-57) e outras modificacións do contrato concesional, as partes acordaron formalizar este convenio con suxeición ás seguintes cláusulas:
Primeira.-Ampliación da AG-57.
1. O obxecto deste convenio é establecer as bases para a ampliación da concesión segundo o previsto no artigo 25.1º da Lei 8/1972, e na cláusula 103 do Decreto 215/1973, determinando as condicións para a mellora da súa funcionalidade coa execución das obras que permitan completar os movementos dos enlaces de Sabarís, Nigrán e A Ramallosa na autoestrada AG-57 e facilitar o acceso ao polígono industrial de Porto do Molle que promove a zona franca de Vigo (segundo se describen no anexo 1).
2. Neste sentido, por unha banda, Autoestradas de Galicia comprométese a redactar os proxectos, construír, conservar e explotar todos os enlaces, e financiar, dentro da concesión que actualmente representa aquelas actuacións que orixinen movementos de tráfico sometidos a peaxe (enlaces de Nigrán e A Ramallosa), con suxeición ao pactado neste convenio e supletoriamente no contrato de concesión vixente.
3. Por outra banda, a CPTOPT comprométese a promover a mellora da calidade do servizo público e queda obrigada a financiar as actuacións que orixinen movementos de tráfico libres de peaxe (enlaces de Sabarís e Porto do Molle), e asumir o custo e a xestión das expropiacións dos catro enlaces.
4. As obras serán executadas pola propia sociedade concesionaria directamente ou por empresa ou empresas vinculadas, entendéndose por estas aquelas a que se refire o artigo 234 do TRLCAP. Noutro caso, a contratación efectuarase mediante concurso público conforme o previsto na cláusula 68 do prego de cláusulas xerais para a construción, conservación e explotación de autoestradas en réxime de concesión, aprobado polo Decreto 215/1973, do 25 de xaneiro; non obstante, neste último caso, a CPTOPT poderá vetar a empresa designada para realizar as que ela financia, se obxectase que non ten a solvencia suficiente.
Segunda.-Execución das obras.
1. Autoestradas de Galicia elaborará o proxecto de construción coa definición e valoración precisa das obras que se realizarán nos enlaces de Nigrán, A Ramallosa, Sabarís e Porto do Molle, para completar estes cos ramais necesarios que garantan os movementos inexistentes na actualidade.
1.1. O proxecto de construción, que deberá ser aprobado pola CPTOPT, poderá recoller posteriores modificacións ata a data de posta en servizo, introducidas pola Administración sempre que sexan debidas a necesidades novas ou causas imprevistas, debidamente xustificadas. Os efectos que por tal motivo deriven en incremento ou diminución do orzamento do proxecto de construción inicialmente aprobado darán lugar á modificación do réxime económico establecido na cláusula cuarta deste convenio.
As citadas modificacións do proxecto inicial deberán ser igualmente aprobadas pola CPTOPT.
1.2. O orzamento do devandito proxecto deberá contemplar a valoración das obras segundo o disposto na cláusula 8 (q) do citado Decreto 215/1973, do 25 de xaneiro, polo que se aproba o prego de cláusulas xerais para a construción, conservación e explotación de autoestradas en réxime de concesión.
2. A CPTOPT asumirá integramente o investimento total necesario para completar o enlace de Sabarís, que se estima en 3.697.342,57 euros, IVE non incluído; así mesmo, asumirá o custo da xestión das expropiacións e o pagamento dos prezos xustos. O investimento total enténdese nos termos que resultan da cláusula 8 f) do prego de cláusulas xerais para a construción, conservación e explotación de autoestradas en réxime de concesión, aprobado por Decreto 215/1973, do 25 de xaneiro, excluído o custo da xestión das expropiacións e o pagamento dos prezos xustos.
3. A CPTOPT asumirá o investimento total necesario para executar o acceso ao Porto do Molle, que se estima en 5.475.101,11 , IVE non incluído; así mesmo, asumirá o custo da xestión das expropiacións e o pagamento dos prezos xustos. O investimento total enténdese nos termos que resultan da cláusula 8 f) do prego de cláusulas xerais para a construción, conservación e explotación de autoestradas en réxime de concesión, aprobado por Decreto 215/1973, do 25 de xaneiro, excluído o custo da xestión das expropiacións e o pagamento dos prezos xustos.
4. O prezo de obra dos enlaces de Sabarís e Porto do Molle fixarase a tanto alzado. A CPTOPT non será responsable dos incrementos de prezo que deriven de vicios ou defectos do proxecto, atrasos, ou outras causas imputables a Autoestradas de Galicia.
4.1. A CPTOPT realizará os pagamentos correspondentes ao investimento necesario para executar as obras dos enlaces de Sabarís e Porto do Molle ata acadar o importe fixado, logo da súa acreditación coas certificacións mensuais de avance de obra expedidas pola empresa concesionaria.
Autoestradas de Galicia expedirá mensualmente a certificación coa valoración da obra executada á orixe, en función de todas e cada unha das actividades ou partes delas realizadas no período considerado e expresadas como porcentaxe sobre o orzamento fixado no proxecto de construción aprobado. Esta certificación será obxecto de aboamento.
Cando unha actividade estea totalmente terminada aboarase o 100% do seu valor que figure no orzamento do proxecto de construción aprobado.
Con carácter previo ao pagamento das citadas certificacións, deberán ser comprobadas e aprobadas pola Administración.
Os pagamentos faranse efectivos polo importe total do investimento así acreditado, no prazo máximo de dous meses desde a súa presentación.
Todos os aboamentos entenderanse á conta e suxeitos á aprobación final da obra.
A CPTOPT consignará nos seus orzamentos o crédito necesario para garantir o cumprimento do seu compromiso de gasto no investimento dos enlaces de Sabarís e Porto do Molle, imputando na partida orzamentaria 08.03.512B.770.0 -proxecto 2008 00250-(Transferencias de capital a empresas privadas) un importe total de 10.640.034,67 euros, segundo o seguinte desagregación de anualidades:
2008	4.288.917,38 .
2009	6.351.117,29 .
5. Autoestradas de Galicia asumirá integramente o investimento total necesario para a ampliación da autoestrada nos enlaces de Nigrán e A Ramallosa, que se estima en 6.434.498,60 euros e 5.052.455,74 euros respectivamente, sen incluír o IVE, e que se entenderá nos termos que resultan da cláusula 8 f) do devandito Decreto 215/1973, do 25 de xaneiro, excluído o custo da xestión das expropiacións e pagamento dos prezos xustos.
5.1. A CPTOPT asumirá o custo da xestión das expropiacións e pagamento dos prezos xustos para a execución dos enlaces de Nigrán e A Ramallosa.
6. O plan de realización das obras deberá planificar as actividades de xeito que a súa realización interfira o menos posible no tránsito de vehículos pola autoestrada, dispoñendo os medios necesarios que garantan a seguridade dos usuarios e a continuidade do servizo.
7. A sociedade concesionaria comprométese a:
a) Executar as obras de acordo co proxecto de construción elaborado por Autoestradas de Galicia e aprobado pola CPTOPT.
b) Iniciar as obras no prazo de quince (15) días, contados desde a entrega pola CPTOPT dos terreos necesarios para a súa execución, despois de asinar este convenio.
c) A poñer en servizo as obras, logo da correspondente acta de comprobación, no prazo de quince (15) meses contados desde o inicio das obras.
Na medida en que sexa posible a súa explotación independente, logo de subscrición da acta de comprobación e outorgamento da autorización para a posta en servizo por parte da CPTOPT, poderán ser postos en servizo os enlaces libres ou de forma conxunta os enlaces suxeitos a peaxe.
8. Previamente á iniciación das obras, Autoestradas de Galicia deberá cumprir os seguintes requisitos:
a) Incrementar, se é o caso, o capital social na contía necesaria segundo o disposto na cláusula 3 do prego de cláusulas particulares a que se axusta a concesión para a construción, conservación e explotación das autoestradas A Coruña-Carballo e Puxeiros-O Val Miñor, que deberá realizarse con cargo a reservas ou novas achegas e ser subscrito polos socios da sociedade concesionaria en proporción á súa participación no capital social.
b) Constituír a correspondente garantía de construción, a que alude a cláusula 17 do prego de cláusulas particulares a que se axusta a concesión.
A garantía será a que resulte da aplicación do catro por cento (4%) ao investimento total da obra previsto. Computarase, para estes efectos, a achega da Administración e o investimento asumido pola sociedade concesionaria.
9. Con independencia das obras e actuacións sinaladas nos puntos anteriores, Autoestradas de Galicia comprométese a implantar peaxe dinámica (telepeaxe) nas autoestradas AG-55 e AG-57, cun sistema compatible co resto de autoestradas españolas, asumindo o investimento necesario. Nas dúas autoestradas a peaxe dinámica deberá estar en servizo non máis tarde do vencemento do prazo de quince (15) meses fixado na alínea c) do precedente número 7.
10. A sociedade concesionaria executará as obras ao seu total risco e ventura, sen prexuízo do estipulado no número 1.1 da cláusula segunda deste convenio.
Terceira.-Explotación.
1. Previamente á apertura ao tráfico das obras referidas, Autoestradas de Galicia deberá constituír a correspondente garantía de explotación a que alude a cláusula 76 do prego de cláusulas xerais para a construción, conservación e explotación de autoestradas en réxime de concesión, aprobado polo Decreto 215/1973, do 25 de xaneiro.
A garantía será a que resulte da aplicación do dous por cento (2%) o investimento total realizado das obras executadas. Computarase, para estes efectos, a achega da Administración e o investimento asumido pola sociedade concesionaria.
2. As obras integraranse no actual sistema de peaxe da autoestrada do Val Miñor coa particularidade de que os movementos internos enlace de Sabarís- Baredo, que conforman a circunvalación de Baiona, e os movementos desde Nigrán a Porto do Molle e inverso, serán libres de peaxe.
Por excepción, non quedará incorporado á concesión, para os efectos da súa conservación e mantemento, o ramal de enlace de porto do Molle, segundo a delimitación que sobre o ramal e o enlace figura sinalada no anexo 4.
3. O réxime de peaxes será o aprobado pola CPTOPT con base na proposta da sociedade concesionaria e segundo o disposto no Real decreto 210/1990, do 16 de febreiro.
A implantación da peaxe nos novos traxectos realizarase de acordo coas tarifas vixentes aprobadas pola CPTOPT para a concesión no momento da posta en servizo dos novos enlaces.
Achégase como anexo 2 o cadro de peaxes para os novos traxectos, actualizado na data de subscrición deste convenio.
Cuarta.-Réxime económico da concesión.
1. A retribución de Autoestradas de Galicia consistirá nos rendementos que obteña da explotación da concesión, incluída a ampliación, mediante o cobramento aos usuarios da peaxe resultante do novo réxime de tarifas e peaxes e, se é o caso, tamén nos rendementos que obteña da explotación das zonas complementarias.
2. No caso de que os ingresos obtidos mediante o cobramento das peaxes sexan insuficientes para manter o equilibrio económico-financeiro de concesión asociado aos novos investimentos, a CPTOPT deberá aboar á sociedade concesionaria, durante as cinco primeiras anualidades desde a posta en servizo dos catro enlaces, a cantidade que resulte da aplicación do previsto neste punto.
2.1. Para determinar o importe de cada anualidade cuantificaranse os ingresos por tráfico dos novos movementos que xeran peaxe neses enlaces e compararase cos ingresos asociados ao tráfico previsto pola sociedade concesionaria e ao tráfico que garante o equilibrio económico-financeiro da concesión asociado aos novos investimentos, segundo se recolle no anexo 3 (datos de tráfico).
O tráfico que se considerará o primeiro ano será o habido durante os doce meses seguintes a partir da posta en servizo dos catro enlaces, e así sucesivamente nos catro anos seguintes.
2.2. O importe da compensación determinarase do seguinte xeito:
a) Se os ingresos en cada ano (segundo as tarifas aprobadas) por trafico real (ITr) fosen iguais ou inferiores aos ingresos polo tráfico previsto por Autoestradas de Galicia (ITa), o importe da compensación anual (C) será dun millón cento trinta e un mil novecentos sesenta euros (C=1.131.960 ).
b) Se os ingresos en cada ano por tráfico real (ITr) fosen superiores aos ingresos polo tráfico previsto por Autoestradas de Galicia, pero inferior aos ingresos asociados ao tráfico que garante o equilibrio económico-financeiro da concesión asociado os novos investimentos (Te), ITa
Ver referencia pdf "09400D005P023.PDF"
c) Se os ingresos en cada ano polo tráfico real (ITr) fosen iguais ou superiores aos ingresos polo tráfico necesario para manter o equilibrio económico- financeiro da concesión asociado aos novos investimentos (ITe), o importe da compensación anual (C) será cero (C=0).
2.3. Non se terán en conta as diminucións de tráfico que poidan producirse con motivo de interrupcións ou deficiencias do servizo por causas imputables á sociedade concesionaria. Nestes supostos, para a aplicación das fórmulas recollidas nos puntos anteriores, os días en que estea interrompido o servizo non computarán para calcular os ingresos, para efectos da aplicación das fórmulas anteriores, calculándose e como segue:
ITa=ITa(365-n)/365	ITe=ITe(365-n)/365
Onde:
ITa, ITe: son os tráficos previsto por autoestradas e de equilibrio corrixidos polo efecto das interrupcións ou deficiencias.
n: é o número de días (ou fraccións destes) en que se produciron as interrupcións ou deficiencias no servizo.
2.4. Unha vez postas en servizo as obras, serán cuantificados os ingresos por tráfico dos novos movementos que xeran peaxe correspondentes a cada ano e determinarase o importe da compensación. Para tal efecto, tomaranse os ingresos citadas no anexo 3 e os ingresos correspondentes ao período analizado.
Unha vez cumprido o prazo de doce meses desde a posta en servizo dos catro enlaces, Autoestradas de Galicia presentará, de ser o caso, ante a CPTOPT a súa primeira proposta de liquidación por compensación para a súa comprobación, aprobación e aboamento no prazo máximo de dous meses.
As seguintes propostas de liquidación serán presentadas cada doce meses sucesivamente durante os seguintes catro anos.
Para facer posible o puntual cumprimento do gasto, a partir do exercicio orzamentario seguinte a aquel en que se poñan en servizo os novos enlaces, a CPTOPT consignará nos seus orzamentos o crédito necesario segundo a previsión do importe da compensación anual fixada na alínea a) do anexo 3 e demais datos del, así como no orzamento dos catro sucesivos exercicios orzamentarios, con cargo á partida orzamentaria 08.03.512B.470.0-proxecto 2008 00250-(Transferencias correntes a empresas privadas) un importe total de 1.131.960 euros.
2010: 1.131.960 .
2011: 1.131.960 .
2012: 1.131.960 .
2013: 1.131.960 .
2014: 1.131.960 .
Para determinar o importe final das liquidacións anuais, a CPTOPT designará da terna de consultoras independentes proposta por Autoestradas de Galicia aquela que realizará unha auditoría anual do tráfico e dos ingresos da sociedade concesionaria asociados aos enlaces con peaxe (Nigrán e A Ramallosa).
2.5. O alcance desta auditoría, que será fixado pola CPTOPT, non se limitará á realización de probas substantivas sobre as listaxes de vehículos xerados polo sistema de contaxe e a comprobación da integridade, eficacia e adecuación do sistema de peaxe, a súa validez para a contaxe do número vehículos, detección de orixes e destinos e a clasificación por categorías. Ademais, terá por obxecto a comprobación da liquidación proposta por Autoestradas de Galicia.
Esta comprobación practicarase baseándose nos ingresos de peaxe asociados aos distintos percorridos a partir da información extraída do propio sistema de peaxe da sociedade concesionaria, así como en calquera outra información requirida pola CPTOPT.
Os custos destes traballos correrán a cargo de Autoestradas de Galicia.
2.6. Autoestradas instalará no ramal Baiona- Nigrán, e segundo as indicacións da CPTOPT, os elementos necesarios para contar e clasificar os tránsitos por clases de vehículos que realicen os movementos asociados á posta en servizo dos novos enlaces, así como os elementos necesarios para permitir a verificación do sistema de contaxe e clasificación. Os sistemas de contaxe serán de indución magnética a través de espiras integradas en cada carril de circulación, debendo permitir a detección do paso de todos os vehículos que atravesen o punto de contaxe, proporcionando a información a tempo real. As marxes de erro permitidas na contaxe e na clasificación de vehículos será do tres (3) e do cinco (5) por cento respectivamente.
Autoestradas de Galicia asumirá o custo da implantación dos sistemas definidos neste punto.
2.7. Unha vez realizada a correspondente auditoría, e no caso de que a CPTOPT o considere preciso, Autoestradas de Galicia instalará, seguindo as indicacións da Administración, os elementos adicionais necesarios para contar e clasificar os tránsitos por clases de vehículos que realicen os movementos asociados á posta en servizo dos novos enlaces, así como os elementos necesarios para permitir a verificación do sistema de contaxe e clasificación.
A Consellería de Política Territorial, Obras Públicas e Transportes asumirá o custo da implantación dos sistemas definidos neste punto.
2.8. Se as obras non se poden iniciarse por causas alleas á sociedade concesionaria no prazo de catro (4) meses desde a subscrición deste convenio, o réxime económico da concesión definido nesta cláusula, se resultase necesario, modificarase de mutuo acordo entre as partes co fin de axustalo ás novas circunstancias que concorran.
Neste caso, o prezo das obras actualizarase desde a data do asinamento deste convenio con fórmulas tipo aprobadas pola Administración de conformidade co previsto no artigo 104 do Regulamento aprobado polo Real decreto 1098/2001, do 12 de outubro.
Quinta.-Procedemento de revisión anual das tarifas e peaxes.
A revisión anual das tarifas e peaxes regularase polo disposto na cláusula 15 do prego que rexe a concesión, en relación coa cláusula IX do contrato de concesión, coas seguintes particularidades:
a) A revisión de tarifas e peaxes de aplicación, tanto na AG-55. Autoestrada A Coruña-Carballo, como na AG-57, autoestrada do Val Miñor, seguirase efectuando de acordo co establecido ao respecto no Real decreto 210/1990, do 16 de febreiro, pero a partir do día 1 de xaneiro de 2009 farase por anos naturais e, polo tanto, as tarifas revisadas entrarán en vigor o día 1 de xaneiro de cada ano.
b) Para os efectos de súa preceptiva aprobación pola Administración concedente, a sociedade concesionaria presentará a súa solicitude de revisión antes do día 30 de novembro de cada ano, tomando como índices os oficiais do período anual anterior á data 31 de outubro.
Por excepción, para a revisión de tarifas e peaxes terá que entrar en vigor o día 1 de xaneiro de 2009, como valor do IPC empregado na actualización inmediatamente anterior, considerarase o correspondente a 31 de xaneiro de 2008 e, polo tanto, só o período comprendido entre tal data e o día 31 de outubro de 2008.
c) A peaxe que pagarán os usuarios por cada percorrido calcularase aplicando as tarifas vixentes en cada momento de acordo co disposto no número 3.3º deste convenio e segundo o documento unido como anexo 3 a este convenio, e redondearase a múltiplos de cinco céntimos de euro, por exceso ou por defecto respectivamente, segundo que exceda de 2,5 céntimos de euro.
Sexta.-Obxecto social.
Será de aplicación a Autoestradas de Galicia o disposto na súa totalidade no artigo 8.2 da Lei 8/1972, do 10 de maio, de construción, explotación e conservación de autoestradas en réxime de concesión, segundo a redacción que del fixo a Lei 55/1999, do 29 de decembro, de medidas fiscais, administrativas e da orde social, polo que deberá modificar o seu obxecto social e deixar redactado por conseguinte o artigo 2 dos seus estatutos sociais como segue:
«Artigo 2º.-Obxecto social.
A sociedade ten por obxecto o exercicio dos dereitos e o cumprimento das obrigas da xestión da concesión administrativa das autoestradas A Coruña-Carballo e do Val Miñor, nos aspectos de:
1. Realización das modificacións necesarias para a implantación da peaxe e a conservación e explotación do treito A Coruña-A Laracha da autoestrada A Coruña-Carballo e construción, conservación e explotación do treito A Laracha-Carballo da autoestrada A Coruña-Carballo; e
2. Construción, conservación e explotación da autoestrada do Val Miñor; así como de calquera outra concesión de estradas que no futuro poidan outorgárselle en España.
Forman parte do obxecto social as actividades dirixidas á explotación das áreas de servizo das autoestradas das cales sexa a súa concesionaria, as actividades que sexan complementarias da construción, conservación e explotación das autoestradas, así como as seguintes actividades: estacións de servizo, centros integrados de transporte e aparcadoiros, sempre que todos eles se encontren dentro da área de influencia das ditas autoestradas.
Tamén poderá a sociedade, a través de empresas filiais ou participadas, concorrer a procedementos de adxudicación de vías de peaxe no estranxeiro, así como aos que se convoquen para a conservación de autoestradas en España, actividades estas que non gozarán dos beneficios outorgados á concesión das autoestradas A Coruña-Carballo e do Val Miñor».
Se é o caso, e conforme o disposto na citada Lei 8/1972, do 10 de maio, Autoestradas de Galicia deberá levar contas separadas para calquera actividade que desenvolva diferente á correspondente á súa concesión inicial, e non gozará para as ditas actividades dos beneficios outorgados á citada concesión inicial.
Sétima.-Plan económico-financeiro.
De acordo co establecido na cláusula 47 do prego de cláusulas xerais, no momento da finalización das obras procederase á elaboración dun plan económico-financeiro tomando en consideración o acordado neste convenio.
Oitava.-Formalización do convenio.
1. A ampliación e modificación da concesión formalizarase mediante a subscrición deste convenio entre a Xunta de Galicia e Autoestradas de Galicia, segundo o previsto no artigo 25 da Lei 8/1972.
2. Os efectos deste convenio quedan condicionados ao cumprimento dos trámites administrativos necesarios para a súa efectividade, en particular, á súa aprobación polo Consello da Xunta de Galicia.
3. Coa subscrición deste convenio, queda desenvolvido o Acordo do 17 de xuño de 2005 descrito no punto VII da parte dispositiva.
Novena.-Réxime xurídico.
A ampliación quedará suxeita ao previsto expresamente neste convenio e nos documentos da súa formalización, ás normas que regulan o contrato de concesión subscrito con Autoestradas de Galicia, así como ás restantes disposicións legais aplicables aos contratos de concesión de autoestradas de peaxe, e finalmente ao TRLCAP e ao seu regulamento, aprobado polo Real decreto 1098/2001, do 12 de outubro.
E en proba de conformidade, asinan o este convenio, de acordo coa normativa que rexe a concesión e suxeito á aprobación do Consello da Xunta, no lugar e data ao principio indicados.
María José Caride Estévez, conselleira de Política Territorial, Obras Públicas e Transportes.
Luis Fernando del Rivero Asensio, representante de Autoestradas de Galicia, Autopistas de Galicia, Concesionaria da Xunta de Galicia, S.A.
ANEXO 1
Descrición dos enlaces
A proposta final exposta recóllese no estudo técnico do aumento da funcionalidade da autoestrada Puxeiros-O Val Miñor AG-57. As solucións propostas nel inclúen a realización de novos ramais nos enlaces de Sabarís, A Ramallosa e Nigrán e a conexión co polígono de Porto do Molle.
No enlace de Sabarís proponse completar cos dos novos ramais o enlace existente, de tipoloxía trompeta. Os novos ramais permiten realizar no devandito enlace todos os movementos, sendo os novos: Baredo-Baiona e Baiona-Baredo, respectando a tipoloxía do enlace actual. Con iso conséguese aproveitar a infraestrutura existente, minimizar as ocupacións e afeccións, e reducir o orzamento de investimento.
O enlace da Ramallosa complétase con dous novos ramais que permiten os movementos que ata agora non eran posibles no existente: Baiona-Gondomar ou A Ramallosa e o ramal Gondomar ou Ramallosa cara a Baiona. Considerouse como mellor solución non alterar a configuración de semienlace existente, que consta de dous ramais en dirección este coas correspondentes áreas de peaxe e tomatícket. Debido ás condicionantes existentes na área de implantación do enlace, como son o Val do río Miñor e a estrada PO-340, cunha gran densidade de edificación, descartouse desenvolver os novos ramais modificando e ampliando estes nos cuadrantes actuais. Considerouse como mellor opción dotar o enlace cos dous novos ramais paralelos ao tronco. Estes dous ramais cruzan o río Miñor en estruturas de xeito análogo ao tronco e complétanse coa execución dunha área de peaxe no ramal de saída (Baiona-Gondomar) e un tomatícket no de entrada (Gondomar-Baiona).
No caso do enlace de Nigrán, este non permite realizar os movementos Baiona-Nigrán e viceversa. Debido á complexidade do enlace existente, que se atopa nas proximidades da peaxe do tronco e do enlace de Gondomar, considerouse como prioritario a execución dos novos ramais de maneira que non realicen os percorridos polos ramais existentes nin interfiran na circulación existente. Prevese a execución de dous novos ramais de enlace que permitirán os movementos de Baiona cara a Nigrán e viceversa. Neste caso, e ante a proximidade do enlace da Ramallosa, prodúcense uns treitos de trenzado no tronco da autoestrada que obrigan a dimensionar tres carrís no treito intermedio. Previuse, polo tanto, a execución do ramal 1 formando un lazo que cruza a autoestrada á altura do tomatícket de Gondomar.
Para rematar, o acceso ao polígono do Porto do Molle resólvese cunha glorieta a nivel que permita todos os movementos de acceso ao polígono, de características similares ás existentes que conectan o ramal de Nigrán da AG-57 coa PO 325 e PO 552. Ademais, construirase unha estación de peaxe e tomatíckets que permita completar o sistema de peaxe existente.
Ver referencia pdf "09400D005P023.PDF"
ANEXO 3
Datos de tráfico e cálculo dos ingresos asociados aos novos movementos
Definicións:
Ta: tráfico asociado aos novos movementos esperado por Autoestradas, expresado en IMD nos novos enlaces de peaxe (vehículos/día). Datos en táboa 1.
Te: tráfico que garante a compensación económico-financeira, expresado en IMD nos novos enlaces de peaxe (vehículos/día). Datos en táboa 2.
Tr: tráfico real nos novos enlaces de peaxe (vehículos/día).
Fórmula de compensación:
a) Se os ingresos por tráfico real (ITr)son iguais ou inferiores aos ingresos por tráfico previsto por Autoestradas (ITa), o importe da compensación anual (C) será dun millón cento trinta e un mil novecentos sesenta euros (C=1.131.960 euros).
b) Se os ingresos por tráfico real (ITr) son superiores aos ingresos por tráfico previsto por Autoestradas pero inferiores aos ingresos asociados ao tráfico que garante a compensación económico-financeira, ITa
Ver referencia pdf "09400D005P023.PDF"
c) Se os ingresos por tráfico real (ITr) son iguais ou superiores aos ingresos polo tráfico necesario para manter a compensación económico-financeira (ITe), o importe da compensación anual será cero (C=0).
Fórmulas para o cálculo dos ingresos por tráfico previstos por Autoestradas (ITa) e dos ingresos que garanten a compensación económico-financeira (ITe).
O cálculo dos ingresos previstos (ITa) realizarase para cada ano natural, contado desde a finalización das obras.
A fórmula de cálculo para un ano natural, comprendido entre os anos (i) e (i+1) viría dada pola expresión:
ITa=[ITa(i)*Ni+ITa(i+1)*(365-ni)]/365
Sendo:
ITa(i)=ingresos previstos por Autoestradas para o ano i.
Os valores ITa para cada ano danse ao final, na táboa 1.
Ni=número de días do ano natural no ano i.
Ni + Ni+1=365 (en bisestos 366).
Calcúlase así a suma dos ingresos previstos para cada treito e compararase cos ingresos reais obtidos, co fin de valorar a compensación correspondente.
A fórmula de cálculo dos ingresos ITe é análoga, substituíndo os valores de Ta por Te:
ITe=[ITe(i)*Ni+ITe(i+1)*(365-ni)]/365
Os valores ITe para cada ano danse na táboa 2.
Anexo 4
Plano de delimitación para efectos da conservación e mantemento do ramal de enlace de Porto do Molle
Ver referencia pdf "09400D005P023.PDF"
CONSERVACIÓN E MANTEMENTO POR PARTE DE AUTOESTRADAS DE GALICIA
Ver referencia pdf "09400D005P023.PDF"